Kommissionens beslutning

af 29. juni 2000

om visse beskyttelsesforanstaltninger over for Newcastle disease i Italien

(meddelt under nummer K(2000) 1738)

(EØS-relevant tekst)

(2000/419/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), især artikel 10, stk. 4, og

ud fra følgende betragtninger:

(1) Der har været flere udbrud af Newcastle disease i forskellige regioner i Italien siden den 5. maj 2000.

(2) Der er fastsat foranstaltninger til bekæmpelse af Newcastle disease i Rådets direktiv 92/66/EØF af 14. juli 1992 om fællesskabsforanstaltninger til bekæmpelse af Newcastle disease(3).

(3) De italienske myndigheder indførte yderligere bekæmpelses- og beskyttelsesforanstaltninger ved "Ordinanza del Presidente della Giunta Regionale dell' Emilia-Romagna n. 210 del 18 Maggio 2000" i provinserne Bologna, Ferrara, Forli-Cesena, Ravenna og Rimini i regionen Emilia-Romagna.

(4) Disse foranstaltninger skal fortsætte, i det mindste indtil situationen omkring Newcastle disease er taget op til ny behandling på mødet i Den Stående Veterinærkomité den 4. og 5. juli 2000.

(5) Sygdommen kan true fjerkræflokkene i andre dele af Fællesskabet i betragtning af handelen med levende fjerkræ og rugeæg.

(6) Vaccinering er et effektivt middel til at bekæmpe Newcastle disease. Italien bør derfor indføre et vaccinationsprogram, og kun vaccineret fjerkræ og rugeæg heraf bør forsendes til andre medlemsstater.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Italien forelægger Kommissionen et program for vaccination mod Newcastle disease for levende fjerkræ inden den 1. juli 2000. Programmet skal indeholde oplysninger om:

a) det område, hvor vaccineringen foretages

b) arterne af det fjerkræ, der skal vaccineres, og tidsplanen

c) kendetegnene for, sammensætningen af og måden for anvendelsen af de vacciner, der benyttes

d) vaccinationsplanerne for de forskellige kategorier fjerkræ

e) kontrolforanstaltningerne for at sikre, at der er foretaget korrekt vaccinering

f) restriktionerne for fjerkræets bevægelser under vaccinationsprogrammet for at forhindre spredning af sygdommen

g) strømmen af oplysninger mellem de lokale myndigheder, det nationale referencelaboratorium og den centrale veterinærmyndighed.

Artikel 2

Italien skal sørge for, at kun vaccineret levende fjerkræ og rugeæg fra vaccinerede flokke forsendes fra landets territorium til andre medlemsstater.

Artikel 3

Følgende ord indføjes i det sundhedscertifikat, der benyttes i samhandlen med rugeæg og levende fjerkræ i Fællesskabet:

- "Rugeæggene stammer fra flokke, der er vaccineret under officiel kontrol i overensstemmelse med beslutning 2000/419/EF."

- "Fjerkræet er vaccineret under officiel kontrol i overensstemmelse med beslutning 2000/419/EF."

Artikel 4

Denne beslutning anvendes indtil den 15. juli 2000.

Artikel 5

Denne beslutning er rettet til medlemsstaterne.

Udfærdiget i Bruxelles, den 29. juni 2000.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 260 af 5.9.1992, s. 1.